Bar u jednej atmosféry

Stanislav Hoferek

Autor

Vydavateľ

Licencia

Vydanie

GKBN

Stanislav Hoferek

Greenie knižnica

CC-BY-NC-ND

Prvé (2018)

111000

O knihe

Vitajte v časopriestore, kde je všetko inak, než to ktokoľvek, aspoň trošku normálny, očakáva. Divná pézia pre divných ľudí v divnej obálke. Výskum starobabylonských vedcov tvrdí, že internet je najväčší zdroj poznatkov, a preto nie je potrebné myslieť a mať názor. Nechýba otvorená satira a nereálny pohľad na realitu je niekedy najbližšie k realite.

Bar u jednej atmosféry je miestom, kde prepijete výplatu a čelíte tlaku okolia. Newtony na metri štvorcovom a atmosféra skazenej spoločnosti. Tlak ľudí, ktorí chcú niečo zmeniť, na ľudí, ktorí nechcú zmeniť vôbec nič. Pokračovanie zbierok Kompromis, Koncentrovaný Brainfuck a Trolejbus v strede púšte sa pýta jednoduchú otázku – keď nie my, tak kto? A čo si za to vypýta? Je dôležité veriť v zázraky, alebo nechať tých, ktorí v ne veria, aby sa ukameňovali navzájom? Táto zbierka je zložitá a sporná. Pre protivných ľudí je plná protivných básní, ktoré v skutočnosti nie sú básňami.

Autorka obálky: Kristína Physic

Obsah

Bar u jednej atmosféry 1

O knihe 2

Obsah 3

Rosa 4

Nekorektne politická 5

Keď sa povie smrť 6

Možnosti 7

Myslenie 8

Ficokvety 9

Pre cit nútia 10

Ovcolitika 11

La ska 12

Dobrá rada nad zlato(kopku)? 13

Babylonská veža 14

Kameň z obličky 15

Reflexná vesta na maskáčoch 16

Svetlo 17

Pravoslávny ateista 18

Bar u jednej atmosféry 19

CCCP časopriestor 20

Pomník 21

Všimné 22

Školo nepovinná 23

Dvojica 24

Epic masta blasta poézia 25

Fail 26

Porucha svedomia 27

Za temno! 28

Vraj hríb 29

Jednorožec s tromi hlavami 30

Postupka 31

Rosa

Nové myšlienky zaliate asfaltom

napredujú len veľmi pomaly

tak ako spotené slzy

na zarosenej tvári

majú len jeden smer

Mozgy spoznáva čierna diera

zápasí s alergiou na ľalie

pretože pravda smrdí

a je jedno, či od chvosta

ak recept na pravdu

aj jej harmonogram

má nenávisť

Odháňam rosu z trávy

staviam pred ňou barikádu

vyhrážam sa jej

to všetko, len aby sa nevrátila

ľudia sú ako rosa

aj ako kosa

a často len ako kamene

Nekorektne politická

Občas zlodej zakričí

niečo o chytaní zlodejov

a s ukradnutým megafónom ide preč

Pretože slová sú jed

aj s malými ústupkami

pretože steny sú umelé

Máme smutné tváre

zvlášť my, čo máme jedinú

môžeme hladieť do blba

Čakáme na polčas rozpadu

zatiaľ čo sa v polčase

rozpadáva

naša budúcnosť

Keď sa povie smrť

Keď sa povie smrť

vidíme niečo čierne

odchod, koniec, exitus

Až po nej zisťujeme viac o živote

o splnených snoch a prianiach

o pamiatkach a myšlienkach

o víťazstvách nad hlúposťou

nad ľudskosťou

nad veternými plynmi

napojenými na ruský plyn

Pretože mŕtvi nežijú

ale môžu učiť myslieť

A môžu to naučiť viac

ako tí

čo sú mimoriadne nažive

Poznáme Mozarta i Beethovena

Einsteina i Hawkinga

Zatiaľ čo súčasné politické špičky

prerážajú morálne dno

a odkazujú nám jediné:

Stará múdrosť je menej ako nový buldozér

pretože na starých múdrostiach

nevie každý druhý zlodej

kradnúť...

(Venované géniovi, ktorí si dlho nemohol zabehať. A tiež zlému človeku, ktorý utiekol, ale mal to urobiť už dávno.)

Možnosti

Politika je vec možného

a preto je až nemožné

čo všetko je nemožné

v krajine

kde je možné všetko

Myslenie

Myslenie bolí

tak kto nám otvorí

diaľnicu priamo do pekla

Krvavé kľúče

srdce, čo tlčie

nie od nás, ale od vedľa

Sme veľkí machri

keď aj tie Tatry

sami sebe ukradneme

nech sú čakry prázdne

odvaha len do básne

a my sa spokojne pasieme

Ficokvety

Keď dajú akciu na misky z Hirošimy

štyri prihorené zrnká k tomu

bude to pobúrenie

Ale dať zlodejom krajinu

všetky peňaženky a osudy

to je vecou vianočného príspevku

Pretože peniaze treba

aj chlieb

a tak vymeníme dvadsať chlebov za jediný

predražený chlebík

a nastúpime do dobytčieho vagóna

Najbližšia zastávka

je tentokrát iná

Znásilnená sloboda

genocída spravodlivých

výsmech zdravému rozumu

a pár kvietkov k MDŽ

Dlažobnou kockou do hlavy

do zvyšku svedomia

metanol do žíl a med na jazyku

Nahlas opakovať, že všetko je v poriadku

pretože k zlu vraj neexistuje alternatíva

Len dark side of the ZLO

s kvietkami

pretože inak kvetinár nemá nárok na almužnu

Pre cit nútia

Sen uprostred precitnutia

končí minútu pred piatou

o piatej začína spánok

Pre cit a pre city

ideálne v meste

núti tiché sklamanie

V dlaniach je piesok

vraj súkromný majetok

a my sme hovná z konzervy

Vynútiť si city

tak, ako osud skrytý

môže len človek bez srdca

To nie je problém

nižšie výrobné náklady

a už to tak chodí

klasika

osvedčený model

Áčko s tromi pluskami

veľké mínus za ľudskosť

Ale to nevadí

ľudskosť je až na druhej

strane

z milióna

a tú predsa nikto nečíta

Ovcolitika

Ovca kričí: Nebuď ovca

v krajine plnej baranov

tuposť ľudí nemá konca

ani durman so smotanou

V mene najhoršieho riešenia

neriešime vlastne vôbec nič

na koho nás žaby premenia?

Na medvede, či na plyš?

Za všetko môžu tajné spolky

tvrdí vodca stáda z blázninca

tak zabalí mince do rolky

alobal si niekde požičia

Marketing a propaganda

miesto ovocia a zeleniny

dávno nevie čo je pravda

ale rád dokazuje viny

La ska

Láska je bozk na líce pod atómovým hríbom

nezmyselné, ako trhanie mihalníc krovinorezom

ako dlhé vety tam, kde je aj ticho priveľa

Chémia, fyzika, všetko možné

aj náboženstvo vraví:

miluj svojho blížneho

až do čias Antona Chromíka

Láska je tiež to

o čom vieme všetko

aj keď nevieme nič

a namiesto objatia hľadáme definíciu

Ešte aj Kofola vie, že láska nie je žiadna veda

ľúbiť môže ten, kto nevie snívať

ani žiť

ani milovať

Lovíme zakonitosti

zatiaľ čo nám Murphyho zákony fackujú tvár

vidíme, ako sa krivia rovnice

a potom

čo nápravnými fackami vydláždime svoju cestu

zistíme

že chôdza v lyžiarkach po žeravých uhlíkoch

vie byť celkom COOL

Dobrá rada nad zlato(kopku)?

Slovensko má krásne baby

hlavne štátne radkyne

nevadí, že asi neporadí

kto by s ňou nechcel byť... v kine?

Občas je jablko zhnité

kniha odlišná od obalu

ťažko sa ukrýva v kryte

bez nároku na pochvalu

Babylonská veža

Z Babylonskej veže

priamo za mreže

za potlesku publika

Láska je slepá

keď myseľ človeka

mizne do ďaleka

Všetci majú svoje veže

aj sedmové karty

v ceste tornádu

Život sa mení

a ty, vrámci zmeny

nastav svoju tvár podliatu

Kameň z obličky

Padol mi kameň z obličky

dobrá správa je na prd

ani nemusela chodiť okolo

Niekedy tie dobré správy

sú v podstate zloby

ukričano mlčiace nad temnotou mysle

kdesi medzi nami a zdravým rozumom

Kompromis, na ktorý padajú kamene

alebo chumáče z púpavy

máčané v koktaily

od pána Molotova

Ak padne oblička z kameňa

a aj naše uši budú na hlavu

ostáva len koniec

Dlhý rad bohatierov

ktorí obkolesujú tlačidlo

ON a OFF

Až budeme všetci OFF

tak príde ON

a aj jemu padne kameň z obličky

rovno na hlavu

Srdce je v záložni

medzi sviatočným príborom a mobilom

na ktorom je len jediné číslo

vymazané

Reflexná vesta na maskáčoch

Lepím smajlíky na kytice

s odkazom nezabudneme

ich niekto zabudol vo vlaku

Občas je reflexná páska

na vojenských maskáčoch

nech nikto nevie, čo si myslieť

a aby sme nemysleli nič

si radšej myslíme všetko

Keď to uvidí škaredé káča

po tretej plastike

zistí, že nemá byť labuď

preto bude hroch

Hroch s kyticami

zabudnutý

v maskáčoch

a na Times Square sa tvári

že ho nikto nevidí

Svetlo

Svetlo na konci života

a možno aj tunela

by malo byť aspoň LEDka

Ekológia sa tu motá

čumí ako vráta na teľa

smeje sa jej svieca vetchá

Fyzikálne zákony

k tomu desať ampérov

čo sa nevošli do Biblie

Svieti na naše stony

ale iba tak, s mierou

plaší ľudí, nie zmije

Pravoslávny ateista

Aj pravoslávny ateista

má nárok na svoj Ramadán

v mene ktoréhokoľvek Krista

môže poznať Krišnov chrám

Tí, čo veria na bullshity

tvrdia, že Zeus bol žid

lebo rozum je vraj zhnitý

máš hlavu? Tak o ňu príď!

Stačí postrašiť Šaríou

na holú sprava aj zľava

príde peklo, aj s Máriou

v mene ľudskosti... poprava?

Bar u jednej atmosféry

Skôr, než ma zbičuje módna polícia

ukradnem absurditu sveta v prášku

aj grilovaciu panvicu

v mene svätej narkózie

Tajne kradnem vodík z elektrickej metly

vymieňam volty za vodky a vodomery

aby som mohol

celkom úspešne

stagnovať

Už zajtra je bar zatvorený

zlomené duše sú na odpis

ostávajú každodenné zázraky

ktoré sú v šablóne

ako kresby od Dalího

Jasné

nebojácne

zronené

akurát tak pre atmosféru

kde má každý abstinent svoj bar

plný sklad melanchólie

dva kaktusy na hrobe

a sen

ktorý nedávno zožral nočnú moru

CCCP časopriestor

V CCCP časopriestore

idú len vlaky do včera

Všetko je v malíčku

aj v tom, čo chýba

S bradatým dedom z 19. storočia

sa pozeráme do budúcnosti

ktorá je za železnou oponou

Nič nepohladí tak

ako železná päsť

Pomník

Tisíc ľudí stavia pomník

vrahovi miliónov

Aby sme nezabudli

čo si myslí

vdova zo "správnych" dôvodov

Mramorový pomník

pre toho

čo nedoprial vodu

Od ľudí

čo nemajú nič

len slepú lásku

starý chlieb

a reklamu

na slobodu

Všimné

Mňa si nevšimne

to slávne všimné

s nálepkou naši ľudia

Treba zmenu Zlodej-SD

na niečo úplne bežné

kde aj mozgy zablúdia

Balík pre sociálne slabších

je ako sprcha pre židov

sorry za tie ostré slová

Hlavné sú milióny pre našich

však z preferenčných pocitov

už končí éra neoStalinova

Basa za zlatými mrežami

na ktoré sa skladáme

A to, len tak, medzi nami

údajne nie je podstatné

Školo nepovinná

Jednotka z matiky

osmička z logiky

pred školou mám byť po škole

Absurdná dráma

keď prázdna slama

má nahradiť naše myšlienky

Derivujem hlavu

za 1286 dní, 17 hodín, 32 minút a šestnásť sekúnd nájdem pravú

nezabudnem skriptá na hlúposť

Ak áno, tak je zle

tuctové umenie

sa proti ľuďom postaví

Dvojica

Jeden ráta šilingy a marky

odmocňuje desatiné čiarky

nevie, že máme eurá

Druhý vie všetko

ale ako malé decko

do vlastnej nohy nabúra

Epic masta blasta poézia

Báseň

na sedem slov

sa práve končí

Fail

Smutné filmy z druhej svetovej

okovy, symboly, utrpenie

to robí z ľudí - ľudí

Občas niekto oklame sám seba

že Osvienčim je rozprávka

zomierali iba tí zlí

a že ľudské práva majú mať len nadľudia

Kto má v hlave hákové kríže

si najviac žiada cestu do neba

pretože pravda má len jeho stranu

kým všetky tie menšiny

sú len skúškou odvahy

Je ľahké zobrať šachistom figúrky

slepcom vychovaného psa

Hlavne ak to robia figúrky

v rukách mocných

a mocnejších

a vidiacich

ktorí vedú armádu slepcov

po rozbitom schodisku ľudskosti

jediným smerom.

Nadol. Rozličnými rýchlosťami.

Nezomrie ako hrdina ten, kto nežije ako človek.

Nezomrie ako človek ten, kto považuje vymývačov mozgov za hrdinov.

Všetky vojny sú o plánoch

občas plán B, občas C

zatiaľ čo silný fail na ľuďoch

neprináša žiadne ovocie.

Porucha svedomia

Porucha svedomia

Skutok sa nestal

Ten, čo mal milovať

Veľmi rád trestal

Charakter rozhodol

Odmeny za odmenu

Keď si blbý a blbší

Robia spolu ozvenu

Za temno!

Žiadny panenský olej

ani ten od Bátoričky

nespraví z osla somára

Každý vie byť zlodej

preto nerušené sníčky

prajú tí, čo ti pijú z pohára

V mene svetla ťa oslepia

slimákom rozbijú ulitu

lebo tak to kážu sväté lži

Tu končia verše

vlastne aj pravda

nech všetko zhasne posledný

Vraj hríb

Ten, kto tak verí v boha

až z vysoka serie na ľudí

ktorí sa ho snažia zdvihnúť nad hladinu sračiek

bude klamať svoje dokonalé pravdy

donekonečna.

Tiež bude jediný, kto im uverí.

V mene duchovných vecí

sú ľudia len bábky osudu

ktoré

narozdiel od svätých duchov

rozmýšľajú.

Niekto spraví anjela z diabla

primaľuje svätožiaru

krídla a osobnú hygienu

ale zistí pravdu.

Nie je čisté zlo.

Ani čisté dobro.

A tí, čo sú medzi tým

prví z posledných

poslední z prvých

si môžu bezstarostne lízať labu.

Ich vek ešte nenastal.

Teraz je vek ľudí

ktorí ľudskosť nevideli

ani v slovníku.

Cudzie slová horia

domáce hriechy ostávajú.

Jednorožec s tromi hlavami

Démoni? Sú medzi nami?

Tvrdí to jednorožec

s tromi hlavami

Kričí, že kráľ je nahý

na nudapláži J&T

potom, vrámci zdravej stravy

odcvála priamo do Penty

Postupka

Treba sa dobre narodiť

dobre vyrastať

dobre sa učiť

dobre športovať

dobre sa správať k starším

dobre nakúpiť

dobre upratať

dobre plniť plány

dobre pracovať

dobre spať

dobre zostarnúť

mať dobrú stolicu a smiať sa len na tých dobrých historkách z detstva

aby nám nikto neveril

že je všetko akurát tak dobre na tri bodky. Na tri dobré bodky.

V oceáne polámaných snov

zničených vzťahov

rozbitých kamarátstiev

a života

o ktorom by sme prisahali

že sa nám nikdy neprihodí

Ale prihodil sa.

Máme čas na to, aby sme povedali, či dobre.

Plus mínus jeden život.

Table of Contents

Bar u jednej atmosféry 1

O knihe 2

Obsah 3

Rosa 4

Nekorektne politická 5

Keď sa povie smrť 6

Možnosti 7

Myslenie 8

Ficokvety 9

Pre cit nútia 10

Ovcolitika 11

La ska 12

Dobrá rada nad zlato(kopku)? 13

Babylonská veža 14

Kameň z obličky 15

Reflexná vesta na maskáčoch 16

Svetlo 17

Pravoslávny ateista 18

Bar u jednej atmosféry 19

CCCP časopriestor 20

Pomník 21

Všimné 22

Školo nepovinná 23

Dvojica 24

Epic masta blasta poézia 25

Fail 26

Porucha svedomia 27

Za temno! 28

Vraj hríb 29

Jednorožec s tromi hlavami 30

Postupka 31